**Мерейлі мектеп**

 «Бүгінгі күн – кешегінің жемісі, ертеңгінің болмысы», - дейді дана халқымыз. Қай мемлекеттің болсын ертеңi – бiлiмдi жастардың қолында. Елбасымыз  Н.Ә.Назарбаев осындай жан-жақты дамыған білімді, елжанды, еңбекқор, өзінің атқарған ісіне жауапкершілікпен қарауды азаматтық парызы санайтын ұрпақ тәрбиелеуді білім беру саласы қызметкерлеріне жүктеді. Бұл үшін мемлекет тарапынан барлық жағдай да жасалуда.

 Біз өмір сүріп отырған ғасыр -білектілердің емес, білімділердің ғасыры. Білімге қол созғандардың қашан да бүгіні жарық, болашағы жарқын. Жарқын болашақтың бастауын бүгіннен қалайтын білім ордалары шәкірттерін шыңдаудан еш жалыққан емес.

 Ақмола облысы, Атбасар ауданы, Сепе ауылы білім ордасы – Сепе орта мектебінің осы тұрғыдағы білім шынындағы жетістігі ұшан – теңіз.

 Мен осы аталған білім ордасының 2011 жылғы түлегімін. Мектеп бітіріп Көкшетау қаласындағы Ж.Мусин атындағы қазақ педагогика колледжіне филология факультетіне мұғалім оқуына түсіп, 2015 жылдан бастап Сепе орта мектебінде, өзімнің білім алған, маған сабақ берген ұстаздарымның ортасында өмірлік тәжірибе, тәлім-тәрбие алып, қызмет жасап келемін.

Аталмыш білім ордасының ойы озық, шығармашылығы шырқау, ізденісі ілгері ұстаздары білім бәсекелерінде бірнеше мәрте белсенділік танытудан танған емес. Атап айтар болсақ оқу ісінің меңгерушісі Камалов Ж.М, тарих және география мұғалімдері Мырзагалиев С.Н, Турсумбаев С.М, орыс тілі және әдебиеті мұғалімі Алимова Е.С, қазақ тілі мен әдебиеті мұғалімі Буркутбаева А.Р. Бастауыштан білім беріп, оқушылардың өмір шынындағы қабырғасын мықты етіп тұрғызған бастауыш сынып мұғалімдері Байшова Г.А, Турсумбаева К.М, Ташимова Г.С. т,б. Сонымен қатарбіздің мектебімізде жас та болса терең танымымен, тынымсыз тірлігімен тың серпіліс танытып үлгілі ұстаздарымыздан үлгі алып, келер ұрпаққа білім нәрін сусындатып жүрген жас мұғалімдер де қатары да аз емес. Әсіресе, мектепте өтетін барлық игі шаралардың басы – қасынан табылатын іскер де еңбекқор басшымыз Есмагамбетова Куралай Амандыковна әр уақытта жас буынға өнегелі ісімен үлгі болып, оларға дұрыс бағыт -бағдар беріп, ұжымды үлкен жауапкершілікпен басқарып отырған еңбегін ерекше атап өтуге болады.

 ҰБТ – мектептің бір оқу жылындағы білім көрсеткіші десек, осы межеден де білім ордамыз жоғары деңгейден көрініп, 2015-2016 оқу жылы Раунақ Алма атты оқушымыз «үздік аттестатты» қанжығаға байлап, алтын белгі иегері атанды. 2016-2017 оқу жылы ағайынды Алимова Юля және Алимова Татьяна атты қыздарымыз алтын белгі иегері атанды. Екі қызын бірдей тәрбиелеп үйде аналық, мектепте ұстаздық тәрбие көрсеткені үшін орыс тілі мен әдебиет пәні мұғалімі Алимова Елена Сергейовнаға аудандық Алғыс хат жариялады.

 Әр оқу жылы сайын дәстүрлі түрде өтетін жалпы білім беретін пәндер бойынша мектеп оқушылары арасындағы олимпиада үстіміздегі оқу жылында да оң жалғасын тапты. Аудандық пәндік олимпиадаларға қатысып, жүлделі орындардан көрініп жүрген оқушылар легі Сепе орта мектебінде күн өткен сайын артып келеді. Солардың бірі, мектебіміздің мақтан тұтар оқушылары: Саханова Әйгерім, Абдикаримова Фатима, Тендиков Арлен, Сабырхан Бекзат, Саханов Әлқадір, Алимов Николай, Мұратқалиев Абат, Ноян Ақжол т.б жақсы жетістіктерге қол жеткізді. Атап айтатын болсақ аудандық математика бағыты бойынша өткен олимпиададан Саханов Әлқадір 2-орынды иеленді.

2016-2017 оқу жылы наурыз айында өткен аудандық «Абай-Махамбет оқулары» атты Абай Құнанбаев пен Махамбет Өтемісұлының әндерін орындаудан ән-би байқауына «Әнші бұлбұл» номинациясы бойынша қатысқан мектебіміздің 6 - сынып оқушысы Ноян Ақжол ІІ дәрежелі дипломмен марапатталып, дипломант атанса, 6 - сынып оқушысы Мұратқалиев Абат ІІ орын алып, лауреат атағына ие болды. Көркемсөз оқу шеберлерінің аудандық байқауына «көркемсөз» номинациясы бойынша 5 - сынып оқушысы Сейтжанова Аружан ІІІ дәрежелі дипломға ие болды.

Жаңа 2017 – 2018 оқу жылының басталғанына да аз уақыт өтсе де, мектебіміздің білімді шәкірттері мен білікті мамандары білім додасындағы сайыстардың жеңіс тұғырынан көрініп, мектептің марапат қоржынына сүбелі үлестерін қосуда. Атап айтар болсақ аудандық ресурстық жастар орталығында өткен «КВН» сайысында «Джентльмены из Сепе» атауымен Сепе орта мектебінің тек қана жігіттерден құралған белсенділеріміз 2-орынды қаңжығаларына байлады.

 Мектебімізде жас ұрпаққа сапалы білім берумен саналы тәрбие беру де оң жолға қойылған. Жас ұрпақты елжандылыққа, отансүйгіштікке, ынтымақ пен бірлікке баулуда сыныптан тыс шаралардың орны ерекше екені баршамызға аян. Осы бағытта мектебімізде айтарлықтай игі шаралар атқарылуда. Салауатты өмір салтын ұстану мектеп ұжымының әр мүшесінін және шәкіртінің басты қағидасы іспетті. Қыркүйек айының 5 күні өткен Денсаулық фестиваліне мектеп ұжымы мен оқушылары бір кісідей ат салысып, барлығы да мектеп жанындағы спорт алаңына жиналды.. Жас ұрпақты спортқа баулып, ауыл жастарына салауатты өмір салтын насихаттауда дене тәрбиесі мұғалімдерінің де еңбектері зор. Мектеп жанында қазақ күресі, волейбол, футбол, жеңіл атлетика, шахмат, дойбы, тоғызқұмалақтан тегін үйірмелері тұрақты түрде жүргізіліп келеді.

 Осы мектептің қабырғасында еңбек етіп жүргелі, мектеп мұғалімдерінің ұжымдық, ұйымдастырушылыық қабілеттерін, білім беру барысында ұстаздық шеберліктерін өзімнің өмірлік ұстанымыма айналдыруға тырыстым. Қорыта келгенде бұл мектеп туралы тұжырымдамам: «Ұстазы әділетті, шәкірті қабілетті ұжым» десем қателеспеген болар едім.

Ақмола облысы, Атбасар ауданы, Сепе орта мектебі,

қазақ тілі мен әдебиеті пәнінің мұғалімі Ноян Жанерке